Alle leerders in Olifantshoek moet graad herhaalAlle graad 1 tot graad 11 leerders in Olifantshoek in die Noord-Kaap moet volgende jaar hulle grade herhaal. Sidney Stander, woordvoerder van die provinsiale onderwysdepartement, sê dit was onmoontlik vir die leerders om te slaag aangesien hulle vir nagenoeg ses maande nie by die skool was nie. Ouers en inwoners van Olifantshoek het nagenoeg 2 500 leerders verbied om skool te gaan as deel van ŉ diensleweringbetoging en ŉ veldtog teen die burgemeester Maria Diniza. Stander sê beplanning vir die 2013 skooljaar is in ŉ gevorderde stadium. Die DA in die provinsie sê intussen dat hy die provinsiale wetgewer sal nader en die LUR vir onderwys Grizelda Cjiekella sal vra om hulle planne om seker te maak dat die 2013 skooljaar vlot verloop, te verduidelik. Allan Grootboom, woordvoerder vir die DA, sê die departement se besluit dat alle leerders hulle graad moet oordoen is onregverdig teenoor leerders wat moontlik vir die eindeksamen geleer het. “Die leerders moes minstens die geleentheid gekry het om die eindeksamen te skryf.” Grootboom sê die departement se besluit het tot gevolg dat olifantshoek volgende jaar geen matriekleerders sal hê nie.